Pauline Chase

Pauline Chase, syntyjään Pauline Bliss (20. toukokuuta 1885 Washington D.C., Yhdysvallat – 15. maaliskuuta 1962 Tunbridge Wells, Englanti) oli yhdysvaltalainen näyttelijä. Hän esiintyi sekä Yhdysvaltojen että Iso-Britannian näyttämöillä. Hänen merkittävin roolinsa oli Peter Pan, jota hän esitti kaikkiaan 1 400 kertaa. Aikoinaan tunnettu näyttelijä on nykyään lähes unohdettu.
Elämänvaiheita.
Pauline Chase kävi nunnien pitämää koulua New Yorkissa ja haaveili monien tyttöjen tapaan tähteydestä. Chase pääsi tekemään näyttämödebyyttinsä vuonna 1908 Broadwaylla, Casino Theatressa, näytelmässä "Rounders". Huomiota hän herätti roolityöllään näytelmässä "The Cadet Girl". Hänen ulkonäkönsä herätti huomiota, ja pian hänen kuvansa oli monissa lehdissä.
Yhdysvalloista Chase siirtyi Iso-Britanniaan vuonna 1901, sai roolin näytelmästä "The Girl from Up There" ja nousi nopeasti tähtikastiin paljolti ulkonäkönsä ansiosta.
Chase pääsi heti tekemään monipuolisia rooleja, mutta todelliseksi lavatähdeksi hän tuli, kun J. M. Barrie ja Charles Frohman näkivät hänet näyttämöllä. Barrie ja Frohman keksivät kiinnittää Chasen Peter Panin päärooliin edellisen pääosanesittäjän sairastuttua. 
Chasen roolityön ansiosta näytelmästä tuli valtava menestys. Vuosien 1906 ja 1914 välillä näytelmää esitettiin kaikkiaan 1 400 kertaa. Sekä Frohmanista ja Chasesta tuli näytelmän myötä erittäin varakkaita. 
Varakkaana naisena Chase saattoi ostaa itselleen suuren talon ja hänen autonsa oli Rolls Royce Silver Ghost, jota hän ajoi itse. Kun Frohman vieraili Lontoossa hän asui Chasen luona, mikä johti juoruiluun heidän välisestään suhteesta. Frohmanin kuoltua "RMS Lusitanian" upotuksessa, paljastui, että hän eli mitä todennäköisimmin intiimisuhteessa miehen kanssa. Chasen äiti tuli tyttärensä luo asumaan tämän suureen taloon avioeronsa jälkeen vuonna 1910. 
Peter Pan- roolityönsä ohella Chase herätti julkisuudessa huomiota miessuhteillaan. Tutkimusmatkailija Robert Falcon Scottin jälkeenjääneistä kirjeistä ja päiväkirjoista on päätelty, että hänellä olisi ollut suhde Chasen kanssa. Oliko se flirttailua syvällisempää on arvoitus. 
Toinen Chaseen yhdistetty kuuluisuus oli Iso-Britannian ilmailun edelläkävijä, Claude Grahame-White. Häntä pidettiin, komeana ja rohkeana seikkailijana, jota kutsuttiin "Britannian tavoiteilluimmaksi poikamieheksi". Missä Chase tapasi Grahame-Whiten on tuntematonta, mutta mies oli käynyt katsomassa "Peter Panin" monta kertaa. Pari kihlautui vuonna 1910, mikä oli vuoden sensaatio. 
Chase ja Grahame-White purkivat kihlauksensa vain vuotta myöhemmin. Grahame-White oli käyttänyt suuren omaisuutensa lentämiseen, mutta alkoi nyt pelätä onnettomuutta, joita alkuaikojen lentäjille tapahtui paljon. Nyt hän halusi uudelleen keskittyä liiketoimiin. Pariskunnan eroa Chase kommentoi lehdistölle lyhyesti, että "...Grahame-White ei voinut rahoittaa vetäytymistäni näyttämöiltä." Eräässä toisessa haastattelussa Chase oli todennut, että ei tuhlaa aikaansa nyhveröihin, joilla ei ole rahaa eikä asemaa. Chasen väitettyihin miessuhteisiin kuuluivat myös anonyymi miljonääri, J. M. Barrie ja anonyymiksi jäänyt autotehtailija. 
Näyttämöllä Chase nähtiin viimeisen kerran vuonna 1914. Saman vuoden lokakuussa hän solmi avioliiton Alexander Drummondin kanssa, joka kuului varakkaaseen Drummondin pankkiirisukuun. Vaikka Chase oli aikansa huippujulkkisia häät onnistuttiin pitämään yksityisyydessä. 
Kun Charles Frohman oli kuollut RMS Lusitanian upotuksessa vuonna 1915, Chase oli mukana perustamassa Frohmanin nimeä kantavaa rahastoa. Rahasto auttoi Lusitanian upotuksessa menehtyneiden omaisia. Seuraavana vuonna hän teki ainoan elokuvaroolinsa elokuvassa "The Real Thing at Last".Elokuva on sittemmin kadonnut. 
Avioliitto Drummondin kanssa kesti, ja pariskunnan ensimmäinen lapsi syntyi vuonna 1919. Pariskunta sai vielä kaksi lasta ja viimeinen syntyi kun Chase oli 42-vuotias.